钦定古今图书集成/方舆汇编/职方典/第1127卷 > 汉阳府城池考 府志
## 钦定古今图书集成/方舆汇编/职方典/第1127卷 > 汉阳府城池考 府志

本府。〈汉阳县附郭。〉

汉阳府城　旧《志》云：汉阳古城，其门有八，东曰迎春，南曰沙洲，西曰孝感，北曰汉广，而东南为朝天，西北为汉南，东北为庆贺，西北为下议。环城一千七十二丈，东南枕大江，北控陂湖，即今月湖。《水经》云：“翼际山上有吴时江夏大守陆涣所治城。” 《注》云：“翼际山即鲁山。” 唐《元和郡志》云：“即汉阳军城。” 宋宣和三年四月，水涨城毁，郡守具奏修筑。按《赵志》，则汉阳古已有城，但所著八门，代更远耳。明初，跨凤栖山筑之，东南临大江，周围七百五十六丈，为门三：东曰朝宗，南曰南纪，西曰凤山。先时，北有门曰“朝天” ，在府后，今塞。嘉靖三年，致仕千户朱凤奏筑里城，下工部尚书赵璜题覆，得旨。时巡抚张琮等估计修筑。天启元年，知府周三锡以郡无内附，乃伐《禹梁山》之石，督义民胡遵义等周砌陴墙。崇祯十五年，知府王燮元因城内外渐圮，捐赀重修，周围一带

北，修饰里城，增高数尺。凤山、“南纪” 二门楼，前毁于贼，亦重建焉。康熙六年，知府杨必达修江岸城脚一十七处，计长七十九丈六尺五寸，高十七丈八尺，宽一十五丈四尺。朝宗楼在郡治东，即朝宗门楼。明洪武甲申，知府程瑞创建。正统十三年，千户甯福等重建。正德以后，知府孔凤、千户朱凤、陶震重修。嘉靖二十二年，巡按御史褒善重建。万历初增修。丁未，汉口大火，延至城外南门，此楼尽烬。知府舒体震重建，规制弘敞，江汉巨观，佥人看守，每年给工食银三两六钱，取诸地租。崇祯十五年，知府王燮元捐资重修。兵火之后，此楼与晴川阁尚存。“南纪楼” 即南纪门楼。明万历庚戌，知府舒体震修“凤山楼” ，即凤山门楼，与“南纪楼俱知府程瑞建，嘉靖初知府孔凤等重修” 二楼俱崇祯十五年知府王燮元重建，后毁于贼，俱于

皇清顺治十八年春，重建。旧《志》：“朱御史衣云衣，儿时。”

见朝宗门外，去江岸数十丈，沿岸有短墙，横亘数丈，迤北迤南一带有居民深者房二层。父老云：“民居后旧有甃井二，南井在今水闸东北七丈许，井旁有古墓，北井去民居二丈许，嘉靖初淘井，皆斧砖甃砌。井去江又数丈为洗马口，临江民居，屋后可驰马，则前此江岸去城远，水不为害。今渐圮没，有逼城脚者。” 前巡按史公已行勘砌，今但修上流在门南者，其下流日就倾危。嗟乎，筑城之费，孰愈修岸哉？旧志：郡人王光裕曰，楚自开国以来，武昌为会城，汉阳称接壤，为右臂，无事则唇齿相依，有事则首尾相应。两郡对峙在形胜，而设险在城池。弘正间，汉阳南纪门外原有南坛，自江岸至城，计五百馀丈。江中“有大洲，洲上多芦荻，中有大河套，客舟蚁集，两岸贸易居民相聚为市，民乐其利，城隍亦赖以巩固。至嘉靖末年以来，洪水泛涨，江岸崩卸，自城去水不满丈馀，故今修理江岸为第一义，缓而不讲，则崩岸殆尽。城圮可以计日，无城则民将何依？无民是无汉阳会城，右臂一折，则犄角者何？救援者何？一旦有变，武昌不止孤城，且何以战，何以守？及今修理，工力犹可办。圮而后修，其费不赀，桑土绸缪，能一日忘之乎？” 按朱公所言者，东门之江岸也；王公所言者，南门之江岸也。二门自弘正以来，去江不啻数十丈，而未三四十年崩卸殆尽。自嘉靖以来，去江止可数丈。水泛之际，甚且逼至城脚，而迄于今日，尚支持百有二十馀年，此非地气凝结、土石坚缜之故耶？兼以江岸时加修补，支延岁月，固天幸，亦人力也。然其势迫矣，无更可百年不坏之理。若长城一颓，民居一散，大别、凤栖之间，一弹丸黑子地，何以为郡邑？何以辅都会？固不容不早计而力图矣。

汉川县城　明崇祯九年丙子，知县孙光祚创建。周围八百八十丈，约共七里三分门五：南曰绣豸，西南曰欢乐，东曰云鹤，西曰伏龙，北曰承德。西峙仙山，东翼小别，阳台踞其后，汉水绕其前。按：县故无城，嘉靖末年，剧盗崔二、唐四等哨聚曰昼入县，知县昌应会率兵力拒，被贼割其耳而去。此后时以筑隍为言，莫之应也。及崇祯丙子，张献忠寇黄麻，陷云梦，县令率乡兵拒之于杨子港，贼始去。意未尝忘汉川也，号之曰“无城县。” 乃竭力修筑，贼竟不能犯境云。。